Izraelski špijun u Pentagonu? (28/8/04) - 2004-08-28
FBI još nije službeno komentirao navode medija, a izraelski dužnosnici tvrde da su medijska izvješća netočna i besramna
Savezni istražni ured, FBI, istražuje je li špijun u Pentagonu davao Izraelu povjerljive informacije u vezi američke politike prema Iranu, a možda i Iraku. Kako javljaju američki mediji, u središtu istrage je osoba koja je židovskoj državi dostavljala materijale o preliminarnim političkim raspravama unutar adminstracije. Dužnosnici vjeruju da je to olakšalo Izraelu da utječe na američku politiku na Srednjem istoku. Izvori opisuju osumnjičenika kao analitičara ministarstva obrane koji je bio povezan s najvišim dužnosnicima. Dotični za sada nije uhićen, a FBI još nije službeno komentirao navode medija. Izraelski dužnosnici tvrde da su spomenuta medijska izvješća netočna i besramna. Posljednji slučaj u kojem je neki američki državljanin bio optužen za špijunažu za Izrael zbio se 1985. godine. Djelatnik vojne mornaričke obavještajne službe Johnathan Pollard bio je optužen da je predao izraelskim agentima tisuće dokumenata. Pollard je tvrdio da je Izrael imao pravo na te informacije koje su se odnosile na procjene oružja Sirije, Iraka, Libije i Irana. Pollard je osuđen na doživotnu kaznu zatvora koju još uvijek odslužuje. Izrael je tvrdio da je postojao krug špijuna koji su djelovali mimo kontrole izraelske vlade, Kasnije je, međutim, bivši izraelski premijer Benjamin Netanyahu priznao da je Pollard radio za izraelsku vladu te mu je dodjelio državljanstvo. Izrael drži da je kazna doživotnog zatvora preteška te je zatražio pomilovanje Jonathana Pollarda.